የእስራኤሉ ጠቅላይ ሚኒስትር ለይፋዊ ጉብኝት አዲስ አበባ ገቡ
– የእስራኤሉ ጠቅላይ ሚኒስትር ቤኒያሚን ኔታንያሁ ለይፋዊ የኢትዮጵያ ጉብኝት ትናንት ማምሻውን አዲስ አበባ ገቡ፡፡ጠቅላይ ሚንስትር ኔታንያሁ አዲስ አበባ ሲገቡ የኢፌድሪ ጠቅላይ ሚንስትር ኃይለማርያም ደሳለኝን ጨምሮ ከፍተኛ የመንግስት የስራ ሃላፊዎች አቀባበል አድርገውላቸዋል፡፡ጠቅላይ ሚንስትር ቤኒያሚን ኔታንያሁ አዲስ አበባ በሚኖራቸው ቆይታ በህዝብ ተወካዮች ምክር ቤት በመገኘት ንግግር ያደርጋሉ ተብሎ ይጠበቃል፡፡ጠቅላይ ሚኒስትሩ በኢትዮ እስራኤል የቢዝነስ ፎረም ላይም የሚሳተፉ ሲሆን፤ የኢትዮጵያ ብሄራዊ ሙዚየምን እንደሚጎበኙም ይጠበቃል።በአራት የአፍሪካ ሀገራት የሚያደርጉትን ጉብኝት በኡጋንዳ የጀመሩት ጠቅላይ ሚኒስትር ኔታንያሁ የኬንያ እና ሩዋንዳ ጉብኝታቸውን ካጠናቀቁ በኋላ ነው አዲስ አበባ የገቡት።በሽብርተኝነት ዙሪያ መረጃ ለመለዋወጥና በጋራ ለመስራት የሚያስችል ምቹ ሁኔታን መፍጠር በጉብኝታቸው ወቅት አንዱ የመወያያ አጀንዳ ይሆናል ተብሏል ።ሁለቱ አገራት ረጅም ዓመታት ያስቆጠረ ታሪካዊና ኃይማኖታዊ ትስስር ሲኖራቸው ከቅርብ ጊዜ ወዲህ የንግድ ግንኙነታቸውን ለማጠናከር እየሰሩ ይገኛሉ።ከጠቅላይ ሚኒስትሩ ጋር ከ60 የእሥራኤል ኩባንያዎች ወደ ኢትዮጵያ አብረዋቸው እንደሚገኹ ተጠቁሟል ።ይህም በሁለቱ አገራት መካከል የነበረው የባሕል፣ የታሪክ፣ የንግድና ኢንቨስትመንት ትስስር ይበልጥ ለማጎልበት ዕድል የሚፈጥር መሆኑን ተመልክቷል ።ጉብኝቱ ኢትዮጵያና እስራኤል የሁለቱን አገራት የጋራ ጥቅሞች የሚያስጠብቅ ሲሆን ፤ የተለያዩ ስምምነቶች ይፈራረማሉ ተብሎ ይጠበቃል።በኢትዩ-እሥራኤል የግንኙነት ታሪክ አንድ የአገሪቱ ጠቅላይ ሚኒስትር በይፋዊ የስራ ጉብኝት ወደ ኢትዮጵያ ሲመጣ ቤኒያሚን ኔታንያሁ የመጀመሪያው ያደርጋቸዋል።ኢትዮጵያና እስራኤል በይፋ ዲፕሎማሲያዊ ግንኙነት የጀመሩት እንደ አውሮፓውያን አቆጣጠር በ1956 እንደነበር ይታወሳል (ኤፍ ቢ ሲ ) ።